KIRJALLINEN KYSYMYS E-2448/01 esittäjä(t): Luciano Caveri (ELDR) komissiolle. Alppeja koskevan yleissopimuksen pöytäkirjojen ratifioiminen.



Virallinen lehti nro 134 E , 06/06/2002 s. 0034 - 0035



KIRJALLINEN KYSYMYS E-2448/01 esittäjä(t): Luciano Caveri (ELDR) komissiolle (11. syyskuuta 2001) Aihe: Alppeja koskevan yleissopimuksen pöytäkirjojen ratifioiminen Aiempaan kysymykseeni E-3599/00(1) antamassaan vastauksessa komissio käsitteli Euroopan unionin ja Alppeja koskevan yleissopimuksen välistä suhdetta ja totesi pääpiirteittäin, että yleissopimukseen sitoutuminen säilyy ennallaan, mitä myös päätös liikennettä koskevan pöytäkirjan allekirjoittamisesta osoitti. Yleissopimuksen sopimuspuolten välillä tällä hetkellä käytävä keskustelu keskittyy lähinnä tähän mennessä allekirjoitettujen pöytäkirjojen ratifiointiin, joka on välttämätön etappi niiden täytäntöönpanon konkretisoimiseksi. Sama pätee myös Euroopan unionin jo allekirjoittamiin pöytäkirjoihin (maankäytön suunnittelu ja kestävä kehitys, vuoristoalueiden maatalous, luonnon- ja maisemansuojelu) ja niihin, joiden allekirjoittaminen on meneillään (liikenne). Komissio sitä vastoin toteaa antamassaan vastauksessa, ettei muita pöytäkirjoja (vuoristometsät, matkailu, maaperänsuojelu ja energia) allekirjoiteta, koska niiden täytäntöönpano varmistetaan paremmin Alppien alueella sijaitsevien jäsenvaltioiden ja niiden alueiden kuin yhteisön tasolla. Tämä on mielenkiintoinen tulkinta toissijaisuusperiaatteesta. Voisiko komissio näin ollen ilmoittaa, missä vaiheessa liikennettä koskevan pöytäkirjan allekirjoittaminen on tällä hetkellä? Mikä estää Euroopan unionia jos jotakin esteitä on, kuten kysymykseen E-3599/00 annetusta vastauksesta voidaan päätellä ratifioimasta sen jo allekirjoittamia pöytäkirjoja, sillä pöytäkirjojen ratifioiminen on ehdoton edellytys sille, että yhteisön sitoutuminen voidaan osoittaa käytännössä erityisesti sellaisilla aloilla, kuten maatalous, jotka selvästi kuuluvat yhteisön toimialaan? (1) EYVL C 187 E, 3.7.2001, s. 19. Margot Wallströmin komission puolesta antama vastaus (12. marraskuuta 2001) Komissio teki 16. tammikuuta 2001 EY:n perustamissopimuksen 300 artiklan (ent. 228 artiklan) toisen kohdan määräysten mukaisesti ehdotuksen neuvoston päätökseksi Alppien suojelua koskevan yleissopimuksen täytäntöönpanosta liikenteen alalla tehdyn pöytäkirjan allekirjoittamisesta(1). Maaliikennettä käsittelevä neuvoston työryhmä käsittelee ehdotusta parhaillaan. Pitäisi kuitenkin olla selvää, että kun komissio asettaa etusijalle liikenteen alalla tehdyn pöytäkirjan ratifioinnin, sitä ei pitäisi pitää osoituksena kiinnostuksen puutteesta Alppien alueen kestävän kehityksen edistämistä kohtaan. Komissio tosiaankin korostaa olevansa kiinnostunut vuoristoalueista. Esimerkkinä tästä kiinnostuksesta voidaan mainita se, että komissio totesi toisessa koheesiota käsittelevässä kertomuksessaan(2) vuoristoalueiden jo olevan epäedullisessa asemassa, minkä vuoksi ne on otettu mukaan yhdeksi kymmenestä yhteisön koheesiopolitiikan painopistealueesta. Muut yhteisön politiikat, kuten ympäristöpolitiikka ja maaseudun kehittämispolitiikka, vaikuttavat myös osaltaan vuoristoalueiden ja siten myös Alppien alueiden kestävään kehitykseen sekä vuoristojen ekosysteemien ja lajien monimuotoisuuden säilyttämiseen. Lisäksi komissio aikoo käynnistää yhteisön vuoristoalueiden tarkkaan rajaamiseen ja tilastotietojen keräämiseen tähtäävän tutkimuksen voidakseen arvioida vuoristoalueiden tilannetta paremmin. Tutkimuksen avulla komissio voi määritellä todellisen tilanteen puolueettomasti. Tutkimuksen ensimmäisten tulosten arvioidaan valmistuvan vuoden 2002 jälkimmäisellä puoliskolla. (1) KOM(2001) 18 lopullinen. (2) KOM(2001) 24 lopullinen.